text: To lærere slået ned på skole
  20 september 2017 kl. 16.25
  En flok unge ledte onsdag efter en leder på Sønder Otting Skole og kom i klammeri med flere lærere. To blev slået ned og andre blev truet.
  Onsdag omkring klokken 13.45 gik fire unge mænd ind på Sønder Otting Skoles kontor på ungeuniverset på Kløvermarken 2 og skældte ud. Det udløste en del ballade. Flere lærere kom til og to af dem fik slag i hovedet, skriver JydskeVestkysten.
  Politiet blev tilkaldt og de to overfaldne lærere måtte tilses. JydskeVestkysten talte med en af dem, mens han sad på skadestuen og ventede onsdag eftermiddag.
  - Det har givet nogle skrammer og nogle blå mærker. Vi er nede og blive tjekket op, fortalte han til avisen.
  Vagtchef ved Syd- og Sønderjyllands Politi, Henrik Sønderskov, bekræfter over for TV SYD, at de har fået en anmeldelse fra skolen, og at politiet nu efterforsker sagen.
  